Поштовани ученици 8. разреда,

надам се да пратите часове географије на ТВ- у. Када је у питању ПРИВРЕДА Србије, научили смо основне одлике пољопривреде, а затим смо прешли на СЕКУНДАРНИ СЕКТОР, и на ИНДУСТРИЈУ (главна делатност секундарног сектора). Научили смо како се дели индустрија према врсти производа (тешка и лака) и према предмету рада (екстрактивна и прерађивачка). ЕКСТРАКТИВНА индустрија обухвата производњу руда, минерала и енергије. Енергетске изворе смо учили на прошлом часу а данас је на реду РУДНО БОГАТСТВО СРБИЈЕ

Рударство у Србији, развило се још у доба Римљана (Авала, Рудник, Копаоник). Након пропасти Римског Царства, долази до стагнације рударства. У средњем веку, рударство се поново обнавља. Ново Брдо на Косову и Метохији је данас село и рудник, а у средњем веку је био један од највећих градова Европе. „Град сребрени у истини златни“ био је средиште рударства и највећи привредни центар Немањићке државе. Насеље је настало у првим годинама владавине краља Милутина (1282 – 1321). Постао је једно од најважнијих насеобина немачких рудара Саса. Рударство је замрло доласком Турака.

Руда је стена која садржи метале или неметале значајне за искоришћавање. Према боји, МЕТАЛИ се деле на: ЦРНЕ (гвожђе, хром, никал итд.) и ОБОЈЕНЕ (бакар, олово, цинк, алуминијум итд.).

РУДЕ ГВОЖЂА има на Златибору, Копаонику, и у околини Врања и Бујановца. Златиборска Мокрогорска зона гвожђа је највеће налазиште у Србији. Многи наши стари рудници су затворени (Сува глава и Суво рудиште на Копаонику и др.). Руда гвожђа која се прерађује у железари у Смедереву се увози.

У црне метале, поред гвожђа, спадају и оплемењивачи челика: хром, никал, молибден, кобалт, волфрам и други.

РУДЕ ХРОМА има у руднику Дева код Ђаковице (Метохија).

РУДЕ НИКЛА има на подручју планине Рудник у Шумадији, и на Косову (локалитети Главица и Глоговац).

РУДЕ МОЛИБДЕНА има у југоисточној Србији: од Мачкатице код Сурдулице до Криве Феје на Бесној Кобили.

РУДЕ КОБАЛТА има на Копаонику, Руднику, и у долини Ибра (код Ушћа).

ВОЛФРАМ се раније експлоатисао у Благојевом камену код Кучева (због исцрпљености рудишта његова производња је обустављена). Налазишта волфрама има на планини Руј.

Налазишта руда црних метала можете обележити на немој карти, да бисте лакше запамтили.

 Поздрав од наставнице географије